**A Pünkösdi csíksomlyói zarándoklat  
ETIKAI KÓDEXE**

***A zarándoklat során testi és lelki, valamint a társas együttlétből fakadó próbatételek elé kerülhetünk.***

***Etikai kódexünket a több éves, szervezett zarándoklatokon szerzett tapasztalataink alapján alakítottuk ki.***

***Az etikai kódex bevezetésének célja, hogy alkalmazásával a közösség megvédje a zarándoklókat a kellemetlen, rossz élményektől, veszélyektől és hozzásegítse őket a közösségben megélhető irgalmas szeretet gyakorlásához, valamint elősegítse a lelki élmények megélését.***

1. **Alapvető erkölcsi szabályok**

A zarándok betartja az alapvető erkölcsi, közösségi együttélési szabályokat, a szeretetparancs határozza meg viselkedését. (1. Kor. 13. 4-7)

Kerüli a kihívó öltözködést és viselkedést.

1. **Vendégségben**

Útjuk során a szeretetteljes és ingyenes, baráti vendéglátástól kezdve a kifejezetten piaci alapú vendéglátással bezárólag, többféle ellátásban lesz részük a zarándokoknak. A zarándok nem követelődzik. Mindent köszönettel elfogadhat, amit jó szívvel adnak, háborgás nélkül alkalmazkodik a körülményekhez.

1. **Napirend**

A zarándok napirendje meghatározott. A napirendet a zarándoklat vezetője módosíthatja a körülményeknek megfelelően.

A zarándok kifejezi egyéni nehézségeit, problémáit, és aláveti magát a vezető döntésének. Megbízik benne.

A zarándoklat során az imaprogramokban nem köteles részt venni a zarándok, de nem zavarhatja az imádkozókat.

A silencium (csönd) szintén imádság.

Annak érdekében, hogy a tervezett menetrend szerint haladhasson a csoport, a zarándok mindent megtesz, hogy a tempót tartsa. A tempót a vezető diktálja. A menet élén a kereszt halad, azt nem illik megelőzni.

A csoport együtt halad.

1. **Korlátozással használható eszközök, művelhető szokások**

* Dohányzás. Csak elkülönülve, mások zavarása nélkül művelhető.
* Mobil telefon. Próbáljuk meg külkapcsolatainkat minimalizálni, napközben ne foglalkozzunk otthoni dolgainkkal, csak szükség esetén folyamodjunk telefonos segítséghez.
* Zenehallgatás.
* Tömény szesz fogyasztása és italozás. Az ittas zarándok rossz hírét kelti a Mária Útnak. A helyi vendéglátási szokásokhoz megpróbálunk igazodni, de a vendéglátóink is megértik, ha valaki nem fogyaszt alkoholt. A rendszeres kocsmázás, különösen egyéni, vagy kiscsoportos elkülönüléssel tilos, és a zarándoklatból való kizárást vonja maga után.

1. **Próbazarándoklat**

A csoportkohéziót segíti, ha a leendő csoporttagok, ill. vezetőik előre megismerik egymást, ezért a zarándoklatot megelőzi egy-két egynapos próbazarándoklat. Ezen a részvétel nem kötelező, de hangsúlyosan javasolt. A maximális létszámnál több jelentkező esetén azok indulhatnak, akik sikeresen részt vettek a próbazarándoklaton.

1. **Konfliktuskezelés**

*A csoportos szervezett zarándoklatból a résztvevő kizárható*, amennyiben megszegi az általa előre elfogadott szabályokat, és ezzel súlyosan veszélyezteti a zarándoklat célba érkezését, jelentős erkölcsi vagy anyagi kárt okoz.

*A konfliktus kezelés módja:*

1. A vezető értesül a problémáról
2. Mérlegelés után a vezető külön-külön, négyszemközt beszél az érintettekkel. Szükség esetén figyelmezteti őket.
3. A csoport elé tárják a problémát, lehetőleg lelki vezető vagy atya jelenlétében.
4. A csoport és a lelki vezető véleményének kikérése után a vezető dönt a kizárásról.

2019. január a 2019. évi Pünkösdi csíksomlyói zarándoklat szervezői